Der har været meget af kritik af tidligere folketingskandidat for Venstre i Himmerland, Per Bisgaard, efter at han ved sidste valg ikke blev valgt ind i Folketinget. Der skulle have været valg af folketingskandidat den 29. maj i år, men kandidatbestyrelsen ville have flere kandidater at vælge imellem. Derfor blev valget rykket til den 12. september, hvor Per Bisgaard skal kæmpe med to kvinder om posten. De to andre opstillede er Maria Christensen fra Frederikshavn og Mette Madsen Dam, som tidligere har boet i Støvring, og som har været opstillet i Aarhus uden at komme ind. Selvom Per Bisgaard har kandidatbestyrelsen imod sig, så ser han frem til valget i aften. - Jeg har en rigtig god fornemmelse. Jeg har modtaget en masse gode mails og SMS'er, som støtter op om mit kandidatur, siger Per Bisgaard til TV2/Nord. Valget af folketingskandidat går igang klokken 19 i Haverslevhallen.

Referat:
Tidligere folketingskandidat Per Bisgaard (Venstre) er positiv forud for aftenens valg af folketingskandidat for Venstre i Himmerland.